KIRJALLINEN KYSYMYS E-0220/01

esittäjä(t): Alexander de Roo (Verts/ALE) komissiolle

(5. helmikuuta 2001)

Aihe: Kresnan solan luonnonsuojelualueen kautta kulkevan Daskalovon ja Kulatan välisen moottoritieosuuden suunnittelu Bulgariassa

Viittaan komission jäsenen Margot Wallströmin kirjalliseen kysymykseen E-3147/00(1) antamaan vastaukseen. Haluaisin selvennystä joihinkin seikkoihin.

Italialainen SPEA Ingegneria Europea -yhtiö aloitti Phare-ohjelman raja-alueyhteistyövaroista rahoitetun toteutettavuustutkimuksen valmistelut 9. maaliskuuta 2000, ja sen koommin kansalaiset eivät ole olleet millään tavalla mukana hankkeessa eivätkä asiasta vastaavat Bulgarian viranomaiset (alueellisen kehityksen ja julkisten töiden ministeriö ja yleinen tiehallinto, joka vastaa raja-alueyhteistyövarojen jakamisesta) ole ilmoittaneet heille virallisesti moottoritieosuuden rakentamista koskevista suunnitelmista. Toteutettavuustutkimus on tehty ja välitetty Bulgarian hallitukselle ja Euroopan komissiolle Århusin yleissopimuksen jonka myös Bulgaria on allekirjoittanut 6 ja 7 artiklassa määritellyistä yleisön osallistumista koskevista

menettelyistä piittaamatta. Tässä asiassa on rikottu myös kumppanuusperiaatetta vastaan, jota unionin talous- ja sosiaalialan koheesiopolitiikan suunnittelu- ja toimeenpanomenettelyissä on noudatettava ja joka Bulgarian on määrä saattaa osaksi kansallista lainsäädäntöään liittyessään Euroopan unioniin.

1. Onko komissio selvillä siitä, että yleisön osallistumista koskevia määräyksiä ja yleisölle tiedottamista on vakavasti laiminlyöty Daskalovon ja Kulatan välisen moottoritien (osa Euroopan laajuista liikennekäytävää IV) suunnittelussa?

2. Miten komissio aikoo näin ollen varmistaa, että ympäristölle vähemmän vahingollista reittiä käytetään, että Kresnan solan läpi kulkevalle reitille vaihtoehtoiset ratkaisut otetaan asianmukaisesti huomioon ja että niiden ympäristövaikutukset arvioidaan, ottaen erityisesti huomioon, ettei Bulgaria ole vielä täysin saattanut osaksi kansallista lainsäädäntöään ympäristövaikutusten arviointia koskevia Euroopan yhteisön vaatimuksia siitä huolimatta, että ne kuuluvat Bulgarian kanssa vuonna 1999 solmitussa liittymiskumppanuudessa määriteltyihin lyhyen aikavälin prioriteetteihin?

3. Onko komissio ilmoittanut virallisesti raja-alueyhteistyövarojen jakamisesta vastaavalle laitokselle seikoista, joita se käsitteli kysymykseen E-3147/00 antamassaan vastauksessa? SPEA-yhtiöhän on käyttänyt raja-alueyhteistyöprojektin E-79 varoja näiden seikkojen mukaisesti. Onko Bulgarian hallitukselle ja Euroopan komissiolle välitetty alustava toteutettavuustutkimus nyt yleisön saatavilla ja avoinna yleisön osallistumiselle?

(1) EYVL C 174 E, 19.6.2001, s. 20.

Margot Wallströmin komission puolesta antama vastaus

(19. huhtikuuta 2001)

1. Komissio on tietoinen siitä, että kansalaisten osallistuminen Sofian ja Kulatan välisen moottoritien suunnitteluun on ollut varsin vähäistä. Komissio on ilmaissut huolestuneisuutensa tästä hankkeesta viime kuukausina useissa kokouksissa, joita se on pitänyt Bulgarian viranomaisten ja bulgarialaisten kansalaisjärjestöjen edustajien kanssa. Näissä kokouksissa komissio on toistuvasti korostanut, että se suostuu rahoittamaan hankkeita ainoastaan sellaisten liittymistä edeltävien asiakirjojen perusteella, jotka noudattavat yhteisön ympäristösäännöstöä. Lisäksi se on korostanut kansalaisten ja kansalaisyhteisyhteiskunnan osallistumisen tärkeyttä tällaisten merkittävien rakennushankkeiden mahdollisimman varhaisessa vaiheessa.

2. Komissio on jo ilmoittanut aikovansa seurata tarkoin Struman moottoritien suunnittelua varmistaakseen mahdollisuuksiensa mukaan, että tietä varten valitaan ympäristön kannalta vähiten haitallinen reitti ja että tarvittaessa valitaan nykyisen suunnitelman sijaan vaihtoehtoinen ratkaisu. Komissio on jo tutkinut Struman moottoritiehankkeen ympäristövaikutuksia koskevan arvion ensimmäisen version ja todennut, että arviointi on saatettava päätökseen ja sitä on syvennettävä, jotta sen taso vastaisi ympäristövaikutusten arviointia koskevassa direktiivissä(1) asetettuja vaatimuksia. Komissio on erityisesti todennut, että on perusteellisesti ja vakavasti tutkittava vaihtoehtoisia ratkaisuja Kresnan solan kautta kulkevalle reitille. Tämän jälkeen komissio arvioi ympäristövaikutusten arviointikertomuksen korjatun version ja antaa siitä lausuntonsa.

Komissiolle on ilmoitettu ympäristövaikutusten arviointia koskevan direktiivin saattamisesta osaksi kansallista lainsäädäntöä ja sen täytäntöönpanosta Bulgariassa, että direktiivi on saatettu kokonaisuudessaan osaksi Bulgarian lainsäädäntöä sitten, kun parhaillaan Bulgarian parlamentin toisessa käsittelyssä oleva uusi ympäristönsuojelulaki on hyväksytty. Lailla pyritään erityisesti poistamaan ympäristövaikutusten arviointia koskevan Bulgarian lainsäädännön nykyiset puutteet muun muassa kansalaisten osallistumisoikeuden osalta. Bulgarian ympäristö- ja vesiministeriön on kuuden kuukauden kuluessa uuden ympäristönsuojelulain hyväksymisestä annettava täytäntöönpanomääräyksiä ympäristövaikutusten arviointiin liittyvistä menettelynäkökohdista. Kun nämä määräykset on annettu, ympäristövaikutusten arviointia koskevan direktiivin täytäntöönpano on Bulgariassa todennäköisesti saatettu päätökseen.

3. Komissio seuraa hyvin tarkasti Struman moottoritiehankkeeseen liittyviä seikkoja. Se on tämän hankkeen tiimoilta säännöllisesti yhteydessä Bulgarian ympäristö- ja vesiministeriöön, Bulgarian liikenneministeriöön ja raja-alueyhteistyön toteuttamisesta vastaavaan laitokseen. Komission kannasta ja Erik Meijerin esittämään kysymykseen E-3147/00(2) annetun vastauksen sisällöstä on ilmoitettu kummallekin ministeriölle sekä raja-alueyhteistyön toteuttamisesta vastaavalle laitokselle. Komissio aikoo välittää virallisesti kysymykseen E-3147/00 annetun vastauksen sisällön kummallekin ministeriölle sekä raja-alueyhteistyön toteuttamisesta vastaavalle laitokselle. Kun ympäristövaikutusten arviointikertomus on valmis, se julkistetaan.

(1) Tiettyjen julkisten ja yksityisten hankkeiden ympäristövaikutusten arvioinnista annetun direktiivin 85/337/ETY muuttamisesta 3. maaliskuuta 1997 annettu neuvoston direktiivi 97/11/EY, EYVL L 73, 14.3.1997.

(2) EYVL C 174 E, 19.6.2001, s. 20.